Arsenal-breier tob nie oor sy toekoms | Netwerk24
Arsenal beleef onder Mikel Arteta sy swakste begin van 'n seisoen sedert 1981-'82. Foto: Getty Images
Doele deur Pedro Neto en Daniel Podence in die Emirates-stadion het aan Wolverhampton Wanderers 'n oorwinning van 2-1 besorg. Dié uitslag laat Arsenal op 13 punte ná tien wedstryde, agt agter die voorlopers, Tottenham Hotspur.
Die Gunners het Unai Emery, sy vorige breier, Sondag presies 'n jaar gelede afgedank toe die klub agtste was, maar Arteta sê sy fokus is op die klub se toekoms, nie sy eie nie.
"Ek het die dag wat ek besluit het om 'n afrigter te word besef ek sou eendag afgedank word of die klub verlaat, maar ek weet nie wanneer dit gaan gebeur nie," sê Arteta.
"Ek weet in hierdie beroep is dit wat gebeur, maar ek bekommer my nooit daaroor nie. My enigste besorgdheid is om die beste uit die spelers te haal en om die beste moontlike diens aan die klub te lewer."
Arsenal het sy laaste drie tuiswedstryde verloor en beleef sy swakste begin van 'n seisoen sedert 1981-'82.
Slegs twee van die span se 13 pogings Sondag was op koers na die doelhok en Gabriel se gelykmaker in die eerste helfte was Arsenal se 10de liga-doel van die seisoen – net een meer as Fulham in die 19de plek.
"Ons kan enigiemand klop, maar ons kan maklik verloor ook, dit is eenvoudig hoe klein die marges is," sê Arteta.